Dommen på seks års fængsel til Kundby-pigen ankes af Statsadvokaten.

Det sidste ord er ikke sagt i sagen om Kundby-pigen.

Statsadvokaten anker den dom på seks års fængsel, som Kundby-pigen fik ved Retten i Holbæk den 18. maj. Det oplyser Statsadvokaten til TV 2.

I stedet går han efter forvaring, fordi den 17-årige Natascha Colding-Olsen ifølge Retslægerådets vurdering er til fare for andres liv eller levned.

Overvejer at anke til frifindelse

Forsvarsadvokaten for Natascha Colding-Olsen ærgrer sig over Statsadvokatens beslutning.

- Det er ikke den store overraskelse. Men jeg havde håbet, at man ikke havde valgt at anke den, da jeg mener de seks år er det rigtige resultat, siger Mette Grith Stage til TV 2.

De overvejer nu at anke til frifindelse.

Det skal Mette Grith Stage tale med Kundby-pigen om i aften.

Forsvarsadvokat for Kundby-pigen, Mette Grith Stage er ikke overrasket over anken. Nu overvejer de selv at anke for frifindelse. Video: Mette Stender Pedersen

Den 17-årige pige blev kendt skyldig i forsøg på terror og grov vold.

Uenighed mellem dommere og nævninge i byretten

Kundby-pigen, hvis borgerlige navn er Natascha Colding-Olsen, blev idømt seks års fængsel ved retten i Holbæk for knap to uger siden.

Dengang var der ikke enighed blandt dommere og nævninge i sagen.

Der var ni stemmer for de seks års fængsel, mens der var to stemmer for at idømme hende forvaring. En enkelt stemte for 10 års fængsel.

- Flertallet har lagt særlig vægt på, at pigen var 15 år på gerningstidspunktet, og at hun ikke tidligere er straffet. Endvidere er der lagt vægt på oplysningerne om pigens umodenhed og på beskaffenheden af de strafbare forberedelseshandlinger, hed det blandt andet i rettens afgørelse ifølge en pressemeddelelse.

Risiko for fremtidig kriminalitet

Men den vurdering er Statsadvokaten uenig i.

- Retslægerådets udtalelse var meget klar, og den peger på en fremtidig risiko for kriminalitet, siger statsadvokat Lise-Lotte Nilas fra Statsadvokaten i København.

Retten i Holbæk fandt ellers, at netop Natascha Colding-Olsens unge alder og uplettede straffeattest talte for en lavere dom.

- Det er alt sammen momenter, der skal med i deres overvejelser. Men vores opfattelse er, at der er så stor en farlighed forbundet med hende, at forvaring efter vores opfattelse er den rette sanktion, siger statsadvokat Lise-Lotte Nilas til TV 2.

Statsadvokaten mener, at den 17-årige Natascha Colding-Olsen er for farlig og anker derfor byrettens dom. Video: Mette Stender Pedersen

Retslægerådet: Den 17-årige er farlig

Ifølge afgørelsen mente retten ikke, der var grundlag for en forvaringsdom, som Statsadvokaten ellers havde procederet for.

Statsadvokaten lænede sig op af Retslægerådets vurdering, der konkluderede at pigen er så farlig, at en forvaringsdom er påkrævet for at skærme samfundet mod hende, indtil hun ikke længere er farlig.